MT Il-Ġurnal Uffiċjali tal-Unjoni Ewropea C 119/1

RAKKOMANDAZZJONI TAL-BORD EWROPEW DWAR IR-RISKJU SISTEMIKU

tal-20 ta’ Diċembru 2012

dwar il-finanzjament ta’ istituzzjonijiet ta’ kreditu

(BERS/2012/2)

2013/C 119/01

IL-BORD ĠENERALI TAL-BORD EWROPEW DWAR IR-RISKJU SISTEMIKU,

Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal- 24 ta’ Novembru 2010 dwar is-sorveljanza makroprudenzjali tal-Unjoni tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 3(2)(b), (d) u (f) u l-Artikoli 16 sa 18 tiegħu,

Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (2), u b’mod partikolari l-Artikolu 15(3)(e) u l-Artikoli 18 sa 20 tagħha,

Billi:

(1) Il-kundizzjonijiet ta’ finanzjament għall-istituzzjonijiet ta’ kreditu ġew milquta b’mod sinifikanti mill-kriżi preżenti. Is-swieq tal-kreditu u dawk interbankarji baqgħu indeboliti b’riżultat tar-rabtiet qawwija bejn l-istituzzjonijiet ta’ kreditu u t-titoli sovrani kif ukoll l-inċertezzi dwar il-kwalità tal-assi u s-sostenibbiltà ta’ xi mudelli ta’ negozju tal-istituzzjonijiet ta’ kreditu. L-istituzzjonijiet ta’ kreditu rrispondew għal din is-sitwazzjoni billi għamlu bidliet għall-istrutturi ta’ finanzjament u l-portafolji ta’ assi tagħhom.

(2) Fid-29 ta’ Ġunju 2012 is-summit taż-żona tal-euro ħa pass importanti biex titkisser ir-rabta negattiva bejn it-titoli sovrani u l-istituzzjonijiet ta’ kreditu. Dan ippreveda mekkaniżmu superviżorju wieħed u l-użu dirett ta’ fondi Ewropej mill-Faċilità Ewropea ta' Stabbiltà Finanzjarja (FESF) u l-Mekkaniżmu Ewropew ta' Stabbiltà (MES) għar-rikapitulazzjoni/salvataġġ finanzjarju u riżoluzzjoni ta’ banek. Madankollu, ċerti istituzzjonijiet ta’ kreditu xorta għadhom jiddependu ħafna fuq it-titoli sovrani, u viċe versa. Jeħtieġ li dan iċ-ċirku vizzjuż jitkisser sabiex is-swieq ta’ finanzjament ikunu jistgħu jaħdmu aħjar.

(3) Sabiex jittejbu l-kundizzjonijiet ta’ finanzjament huwa neċessarju li tiġi stabbilita mill-ġdid ir-reżiljenza ta’ istituzzjonijiet ta’ kreditu u l-kunfidenza fihom. Ir-rakkomandazzjoni tal-Awtorità Bankarja Ewropea (ABE) għal proporzjon minimu ta’ 9 % għall-kapital Core Tier 1 għall-istituzzjonijiet ta’ kreditu (3) ikkontribwixxiet parzjalment għal dan il-għan. Madankollu, il-perspettiva makroekonomika attwali timponi pressjoni ulterjuri fuq il-karti tal-bilanċ tal-istituzzjonijiet ta’ kreditu.

(4) Ir-riforma li tinsab għaddejja għar-reġimi regolatorji tal-Unjoni Ewropea li jirregolaw l-istituzzjonijiet ta’ kreditu (il-pakkett CRD IV (4), b’mod partikolari d-dispożizzjonijiet tiegħu li jirrigwardaw ir-reġim ta’ likwidità u l-qafas għall-irkupru u r-riżoluzzjoni (5)), jibqgħu fl-istadju ta’ negozjar. Id-data li fiha l-pakketti proposti ser jirċievu l-approvazzjoni finali u jidħlu fis-seħħ tibqa’ inċerta, kif inhi n-natura tal-interrelazzjonijiet fost id-diversi strumenti. Il-kisba ta’ ċarezza fir-rigward tal-qafas regolatorju tkun ta’ benefiċċju mhux biss għall-istituzzjonijiet ta’ kreditu soġġetti għaliha iżda wkoll għall-investituri.

(5) Waqt li l-awtoritajiet pubbliċi, b’mod partikolari l-banek ċentrali, użaw mezzi straordinarji biex inaqqsu l-pressjonijiet ta’ finanzjament u joħolqu l-kundizzjonijiet għall-istituzzjonijiet ta’ kreditu sabiex isaħħu l-istrutturi ta’ finanzjament fil-futur, l-istituzzjonijiet ta’ kreditu wkoll jeħtieġu li jaħdmu b’mod attiv sabiex jiksbu strutturi ta’ finanzjament sostenibbli.

(6) Il-monitoraġġ u l-valutazzjoni tar-riskji ta’ finanzjament u l-ġestjoni tar-riskju ta’ finanzjament tal-istituzzjonijiet ta’ kreditu minn awtoritajiet superviżorji nazzjonali huma fundamentali għall-evalwazzjoni tal-kapaċità tal-istituzzjonijiet li jeżegwixxu l-pjanijiet ta’ finanzjament tagħhom stess u li jnaqqsu d-dipendenza fuq sorsi ta’ finanzjament tas-settur pubbliku. Bl-istess mod, il-monitoraġġ mill-awtoritajiet superviżorji nazzjonali tal-użu ta’ strumenti innovattivi u tal-forniment ta’ strumenti finanzjarji mhux assigurati li qishom depożiti jista’ jikkontribwixxi għall-iskoperta f’waqtha ta’ riskji, sabiex b’hekk ikunu jistgħu jittieħdu azzjonijiet superviżorji ulterjuri kull meta dan ikun meħtieġ.

(7) L-introduzzjoni ta’ politiki għall-ġestjoni tar-riskju ta’ rbit tal-assi hija vitali sabiex jiġi żgurat li l-istituzzjonijiet ta’ kreditu jsegwu l-livelli ta’ rbit tagħhom stess u b’hekk ikunu aktar kapaċi jkampaw f’sitwazzjonijiet possibli ta’ pressjoni.

(8) Il-monitoraġġ tal-irbit tal-assi mill-awtoritajiet superviżorji nazzjonali għandu jkopri assi marbutin u dawk li mhumiex marbutin iżda li jistgħu jintrabtu, kif ukoll is-sorsi tal-irbit, u l-politiki u l-pjanijiet ta’ kontinġenza żviluppati minn istituzzjonijiet ta’ kreditu.

(9) It-trasparenza tas-suq tikkontribwixxi biex tiġi indirizzata l-informazzjoni asimetrika. Informazzjoni li tkun ċara, sempliċi u li tista’ tiġi mqabbla faċilment hija meħtieġa sabiex il-parteċipanti fis-suq ikunu jistgħu jiddifferenzjaw aħjar il-profili ta’ riskju f’termini ta’ rbit.

(10) Il-parteċipanti tas-suq huma suġġetti — safejn japplika — għal rekwiżiti ta’ pubblikazzjoni bbażati fuq l-Istandard Internazzjonali għar-Rappurtar Finanzjarju (IRFS) 7 (6). Ikun jixraq li fl-istess ħin titwessa’ l-firxa ta’ istituzzjonijiet ta’ kreditu li jiżvelaw l-informazzjoni, li titwessa’ d-divulgazzjoni għall-mezzi kollha ta’ rbit, li jittejbu l-kundizzjonijiet tad-divulgazzjoni u jinħolqu aktar prattiċi uniformi.

(11) Il-kundizzjonjijiet proposti għad-divulgazzjoni għandhom l-għan li jipprevjenu lill-istituzzjonijiet ta’ kreditu milli jkunu suġġetti għall-effetti ta’ stigma u għal din ir-raġuni l-operazzjonijiet tal-bank ċentrali m’għandhom jiġu żvelati bl-ebda mod.

(12) L-identifikazzjoni tal-aħjar prattiki mill-awtoritajiet superviżorji Ewropej u nazzjonali tiffaċilita t-tqabbil ta’ ħruġ differenti ta’ bonds koperti u tikkontribwixxi għal analiżi aktar infurmata tar-riskju. L-identifikazzjoni tal-aħjar prattiki fir-rigward ta’ strumenti finanzjarji oħrajn li jiġġeneraw irbit tista’ tikkontribwixxi għal titjib simili f’dawn is-swieq l-oħrajn. L-akkwist taż-żewġ tipi ta’ strument ikun jappella aktar għall-investituri peress li l-ispejjeż involuti biex jinftiehem il-qafas regolatorju li jirregolahom ikunu aktar baxxi. Għaldaqstant, huwa mixtieq li jingħata inċentiv għall-użu tal-aħjar prattiki fl-ogħla standards ta’ kwalità.

(13) Il-proposta tal-Kummissjoni għall-istabiliment ta’ mekkaniżmu superviżorju uniku (7) (kif miftiehma mill-Kunsill fit-12 ta’ Diċembru 2012) tipprevedi li jingħataw kompiti ta’ superviżjoni speċifiċi meħtieġa għas-superviżjoni tal-istituzzjonijiet ta’ kreditu lill-Bank Ċentrali Ewropew (BĊE). Għall-finijiet li jitwettqu dawn il-kompiti l-BĊE għandu jitqies bħala l-awtorità kompetenti taħt l-atti relevanti tal-liġi tal-Unjoni u jkollu s-setgħat u l-obbligi li l-awtoritajiet kompetenti għandhom taħt dawk l-atti.

(14) L-Anness għal din ir-Rakkomandazzjoni janalizza r-riskji sistemiċi sinifikanti għall-istabbiltà finanzjarja fi ħdan l-Unjoni li jirriżultaw mill-finanzjament ta’ istituzzjonijiet ta’ kreditu.

(15) Skont il-premessa 29 tar-Regolament (UE) Nru 1092/2010, l-osservazzjonijiet tal-partijiet interessati relevanti tas-settur privat ġew ikkunsidrati kunsiderazzjoni fit-tħejjija ta’ din ir- Rakkomandazzjoni.

(16) Din ir-Rakkomandazzjoni hija mingħajr preġudizzju għall-mandati tal-politika monetarja tal-banek ċentrali fi ħdan l-Unjoni.

(17) Ir-Rakkomandazzjonijiet tal-Bord Ewropew dwar ir-Riskju Sistemiku jiġu ppubblikati wara li l-Kunsill jiġi infurmat bl-intenzjoni tal-Bord Ġenerali li jagħmel dan u wara li l-Kunsill jingħata opportunità biex jagħti r-reazzjoni tiegħu.

ADOTTA DIN IR-RAKKOMANDAZZJONI:

TAQSIMA 1

RAKKOMANDAZZJONIJIET

Rakkomandazzjoni A — Monitoraġġ u valutazzjoni ta’ riskji ta’ finanzjament u ġestjoni tar-riskju ta’ finanzjament minn superviżuri

1. L-awtoritajiet superviżorji nazzjonali b’responsabbiltà għas-superviżjoni bankarja huma rrakkomandati li jintensifiaw il-valutazzjonijiet tagħhom tar-riskji ta’ finanzjament u ta’ likwidità li jassumu l-istituzzjonijiet ta’ kreditu, kif ukoll il-ġestjoni tagħhom tar-riskju ta’ finanzjament, fi ħdan l-istruttura aktar wiesgħa tal-karta tal-bilanċ, u għandhom b’mod partikolari: (a) jivvalutaw l-pjanijiet ta’ finanzjament ipprovduti mill-istituzzjonijiet ta’ kreditu u l-fattibbiltà tagħhom għal kull sistema bankarja nazzjonali, fuq bażi aggregata, waqt li jittieħed f’kunsiderazzjoni il-mudell ta’ negozju ta’ kull istituzzjoni u kemm hija lesta li tieħu riskju; (b) jimmonitorjaw l-iżvilupp ta’ strutturi ta’ finanzjament sabiex jiġu identifikati strumenti innovattivi, tintalab informazzjoni dwar dawk l-istrumenti u tiġi analizzata l-informazzjoni miksuba sabiex jifhmu kif ir-riskji jistgħu jiġu spostati fi ħdan is-sistema finanzjarja; (c) jimmonitorjaw il-livell, l-evoluzzjoni u l-aġir ta’ strumenti finanzjarji mhux assigurati li qishom depożiti, li jinbiegħu lil klijenti bl-imnut, u l-effetti potenzjalment negattivi tagħhom fuq depożiti tradizzjonali.

2. L-awtoritajiet superviżorji nazzjonali b’responsabbiltà għas-superviżjoni bankarja huma rrakkomandati li jimmonitorjaw il-pjanijiet ta’ istituzzjonijiet ta’ kreditu biex titnaqqas id-dipendenza fuq sorsi ta’ finanzjament tas-settur pubbliku u biex jevalwaw il-vijabbiltà ta’ dawk il-pjanijiet għal kull sistema bankarja nazzjonali, fuq bażi aggregata.

3. L-awtoritajiet superviżorji nazzjonali u awtoritajiet oħrajn b’mandat makroprudenzjali huma rrakkomandati li jevalwaw l-impatt tal-pjanijiet ta’ istituzzjonijiet ta’ kreditu fuq il-fluss ta’ kreditu fl-ekonomija reali.

4. Huwa rrakkomandat li l-ABE tiżviluppa linji gwida dwar mudelli u definizzjonijiet armonizzati, b’mod konformi mal-prattiki ta’ konsultazzjoni stabbiliti tiegħu, sabiex tiffaċilita r-rapportaġġ ta’ pjanijiet ta’ finanzjament għall-finijiet tar-rakkomandazzjonijiet li jinsabu fil-paragrafi 1 sa 3 hawn fuq.

5. Huwa rrakkomandat li l-ABE tikkoordina l-evalwazzjoni ta’ pjanijiet ta’ finanzjament fil-livell tal-Unjoni, inklużi l-pjanijiet ta’ istituzzjonijiet ta’ kreditu biex inaqqsu d-dipendenza fuq sorsi ta’ finanzjament tas-settur pubbliku, u sabiex tiġi evalwata l-vijabbiltà ta’ dawk il-pjanijiet għas-sistema bankarja tal-Unjoni, fuq bażi aggregata.

Rakkomandazzjoni B — Ġestjoni tar-riskju tal-irbit tal-assi mill-istituzzjonijiet

Huwa rrakkomandat li l-awtoritajiet superviżorji nazzjonali b’responsabbiltà għal superviżjoni bankarja jeżiġu li l-istituzzjonijiet ta’ kreditu:

1. Jistabbilixxu politiki ta’ ġestjoni tar-riskju sabiex jiddefinixxu l-approċċ tagħhom lejn l-irbit tal-assi, kif ukoll proċeduri u kontrolli li jiżguraw li r-riskji assoċjati mal-ġestjoni tal-kollateral u mal-irbit tal-assi jkunu identifikati, immonitorjati u ġestiti b’mod xieraq. Dawn il-politiki għandhom jieħdu f’kunsiderazzjoni il-mudell ta’ negozju ta’ kull istituzzjoni, l-Istati Membri li fihom joperaw, il-karatteristiċi speċifiċi tas-swieq ta’ finanzjament u s-sitwazzjoni makroekonomika. Il-politiki għandhom jiġu approvati mill-korpi ta’ tmexxija xierqa ta’ kull istituzzjoni.

2. Jinkludu fil-pjanijiet ta’ kontinġenza tagħhom strateġiji sabiex jindirizzaw l-irbit kontinġenti li jirriżulta minn avvenimenti ta’ pressjoni relevanti, li tfisser skossi plawżibbli iżda improbabbli, inklużi degradazzjoni fil-klassifikazzjoni ta’ kreditu tal-istituzzjoni ta’ kreditu, l-iżvalutar ta’ assi ppleġġjati u żidiet fir-rekwiżiti ta’ marġni.

3. Ikollhom fis-seħħ qafas ġenerali ta’ monitoraġġ li jipprovdi informazzjoni f’waqtha lill-maniġment u lill-korpi ta’ tmexxija relevanti dwar: (a) il-livell, l-evoluzzjoni u t-tipi ta’ rbit ta’ assi u sorsi relatati ta’ rbit, bħal finanzjament iggarantit jew transazzjonijiet oħrajn; (b) l-ammont, l-evoluzzjoni u l-kwalità ta’ kreditu ta’ assi mhux soġġetti għal irbit iżda li jistgħu jkunu, waqt li jiġi speċifikat il-volum ta’ assi li jistgħu jkunu marbuta; (c) l-ammont, l-evoluzzjoni u t-tipi ta’ rbit addizzjonali li jirriżultaw minn xenarji ta’ pressjoni (irbit kontinġenti).

Rakkomandazzjoni Ċ — Monitoraġġ tal-irbit tal-assi minn superviżuri

1. Huwa rakkomandat li awtoritajiet superviżorji nazzjonali b’responsabbiltà għal superviżjoni bankarja jimmonitorjaw mill-qrib il-livell, l-evoluzzjoni u t-tipi ta’ rbit tal-assi bħala parti mill-process superiżorju tagħhom, u għandhom b’mod partikolari: (a) jirrevedu l-oqfsa ta’ monitoraġġ, il-politiki u l-pjanijiet ta’ kontinġenza stabbiliti minn istituzzjonijiet ta’ kreditu f’termini ta’ rbit u ġestjoni tal-kollateral; (b) jimmonitorjaw il-livell, l-evoluzzjoni u t-tipi ta’ rbit fuq assi u sorsi relatati ta’ rbit, bħal finanzjament iggarantit jew tranżazzjonijiet oħrajn; (c) jimmonitorjaw l-ammont, l-evoluzzjoni u l-kwalità ta’ kreditu ta’ assi mhux marbutin iżda li jistgħu jintrabtu disponibbli għal kredituri mhux assigurati; (d) jimmonitorjaw l-ammont, l-evoluzzjoni u t-tipi ta’ rbit addizzjonali li jirriżultaw minn xenarji ta’ pressjoni (irbit kontinġenti).

2. Huwa rakkomandat li l-awtoritajiet superviżorji nazzjonali b’responsabbiltà għal superviżjoni bankarja jimmonitorjaw u jivvalutaw ir-riskji assoċjati mal-ġestjoni tal-kollateral u gravami fuq assi, bħala parti mill-proċess ta’ reviżjoni superviżorja. Din il-valutazzjoni għandha tieħu f’kunsiderazzjoni riskji oħrajn, bħal riskji ta’ kreditu u ta’ finanzjament, u fatturi mitiganti, bħal buffers ta’ kapital u ta’ likwidità.

3. Huwa rakkomandat li l-ABE toħroġ linji gwida dwar mudelli u definizzjonijiet armonizzati sabiex jiġi ffaċilitat il-monitoraġġ tal-irbit tal-assi, skont il-prattiki ta’ konsultazzjoni stabbiliti tagħha.

4. Huwa rakkomandat li l-ABE jimmonitora mill-qrib il-livell, l-evoluzzjoni u t-tipi ta’ rbit tal- assi, kif ukoll assi mhux marbutin iżda li jistgħu jintrabtu fil-livell tal-Unjoni.

Rakkomandazzjoni D — Trasparenza fis-suq tal-irbit tal-assi

1. Huwa rrakkomandat li l-ABE tiżviluppa linji gwida dwar ir-rekwiżiti ta’ trasparenza għal istituzzjonijiet ta’ kreditu dwar l-irbit tal-assi. Dawn il-linji gwida għandhom jiżguraw li l-informazzjoni żvelata lis-suq hija ċara, faċli biex tqabbilha u xierqa. Minħabba l-esperjenza limitata fid-divulgazzjoni ta’ informazzjoni affidabbli u li tagħmel sens fir-rigward tal-kwalità tal-assi, l-ABE għandha ssegwi metodu gradwali, bil-ħsieb li wara sena tersaq lejn reġim ta’ divulgazzjoni aktar estensiv. Il-linji gwida għandhom jitolbu li l-istituzzjonijiet ta’ kreditu jipprovdu: (a) informazzjoni dwar il-livell u l-evoluzzjoni ta’ assi marbutin u dawk li mhumiex: (i) għall-ewwel sena wara l-adozzjoni tal-linji gwida, din l-informazzjoni għandha tinkludi klassifikazzjoni skont it-tip ta’ assi, mogħtija fuq bażi annwali; (ii) fuq il-bażi tal-esperjenza miksuba sal-31 ta’ Diċembru 2014, inkluża dik fl-implimentazzjoni tar-Rakkomandazzjoni C, il-linji gwida għandhom jiġu emendati biex jitolbu li l-informazzjoni tingħata darbtejn fis-sena u supplimentati minn talba li jkun hemm divulgazzjoni ta’ klassifikazzjoni skont il-kwalità tal-assi, sakemm l-ABE jidhrilha li din id-divulgazzjoni addizzjonali toffri informazzjoni affidabbli u li tagħmel sens. (b) Divulgazzjoni volontarja, li permezz tagħha l-istituzzjonijiet ta’ kreditu jipprovdu lill-utenti b’informazzjoni li tista’ tkun utli biex wieħed jifhem l-importanza tal-irbit fil-mudell tal-finanzjament tal-istituzzjonijiet ta’ kreditu;

2. Għall-finijiet tal-paragrapfu 1(a), huwa rrakkomandat li l-ABE fil-linji gwida tispeċifika l-karatteristiċi tad-dejta żvelata, f’termini ta’ unitajiet u ta’ dewmien fid-divulgazzjoni.

3. Fl-iżvilupp ta’ dawn il-linji gwida, huwa rrakkomandat li l-ABE: (a) tikkoopera mal-AETS, sabiex tibni fuq ir-rekwiżiti eżistenti li jinsabu fl-IFRS fir-rigward tal-irbit tal-assi; (b) tikkunsidra l-iżviluppi relevanti f’suġġetti relatati, partikolarment dawk li jirrigwardaw il-qafas regolatorju dwar il-likwidità; u (c) tiżgura li l-livell u l-evoluzzjoni tal-assi marbutin fil-konfront tal-banek ċentrali, kif ukoll l-ammont ta’ assistenza ta’ likwidita mogħtija mill-banek ċentrali, ma tiġix skoperta.

Rakkomandazzjoni E — Bonds koperti u strumenti oħrajn li jiġġeneraw irbit

1. Huwa rakkomandat li l-awtoritajiet superviżorji nazzjonali jidentifikaw l-aħjar prattiki fir-rigward ta’ bonds koperti u jħeġġu armonizzazzjoni tal-oqfsa nazzjonali tagħhom.

2. Huwa rrakkomandat li l-ABE jikkoordina azzjonijiet meħuda mill-awtoritajiet superviżorji nazzjonali, b’mod partikolari fir-rigward tal-kwalità u s-segregazzjoni ta’ cover pools, ir-remotezza tal-insolvenza ta’ bonds koperti, ir-riskji tal-attiv u l-passiv li jaffettwaw lil cover pools u d-divulgazzjoni tal-kompożizzjoni ta’ cover pools.

3. Huwa rakkomandat li l-ABE tikkunsidra jekk huwiex xieraq li jinħarġu linji gwida jew rakkomandazzjonijiet li japprovaw l-aħjar prattiki, wara li jiġi mmonitorjat l-funzjonament tas-suq għal bonds koperti b’referenza għal dawn l-aqwa prattiki għal perjodu ta’ sentejn. Jekk l- ABE tidentifika l-ħtieġa għal proposta leġiżlattiva f’dan ir-rigward, hija għandha tirrapporta lill-Kummissjoni Ewropea u tinforma lill-BERS.

4. Huwa rakkomandat li l-ABE tivvaluta jekk hemmx strumenti finanzjarji oħrajn li jiġġeneraw irbit li jibbenefikaw mill-identifikazzjoni tal-aħjar prattiki f’oqfsa nazzjonali. Jekk l-ABE tikkonkludi li jeżistu tali strumenti, hija għandha (i) tikkoordina l-identifikazzjoni u tħeġġeġ l-armonizzazzjoni tal-aħjar prattiki riżultanti mill-awtoritajiet superviżorji nazzjonali; (ii) taġixxi kif iddefinit fil-paragrafu 3 fir-rigward ta’ bonds koperti, fi stadju sussegwenti.

TAQSIMA 2

IMPLIMENTAZZJONI

1. Interpretazzjoni

1. Għall-finijiet ta’ din ir-Rakkomandazzjoni, japplikaw id-definizzjonijiet li ġejjin: (a) “istituzzjoni ta’ kreditu” tfisser istituzzjoni ta’ kreditu kif iddefinita fl-Artikolu 4(1) tad-Direttiva 2006/48/KE (8); (b) “sistema finanzjarja” tfisser sistema finanzjarja kif iddefinita fir-Regolament (UE) Nru 1092/2010; (c) “awtorità superviżorja nazzjonali” tfisser awtorità kompetenti jew superviżorja kif iddefinita fl-Artikolu 1(3)(f) tar-Regolament (UE) Nru 1092/2010. Kull meta awtorità superviżorja nazzjonali ma tkunx l-awtorità superviżorja kompetenti, il-BĊE meta jaġixxi fi ħdan il-mekkaniżmu superviżorju uniku jitqies li huwa d-destinatarju tar-rakkomandazzjoni relevanti; (d) “assi marbuta” tfisser assi li, espliċitament jew impliċitament, tkun soġġetta għal rahan jew għal arrangement biex xi tranżazzjoni tiġi ggarantita jew ikkollaterizzata jew biex jittejjeb il-kreditu tagħha; (e) “strument innovattiv” tfisser strument li fir-rigward tiegħu, minħabba li jkun ġdid, tkun disponibbli ftit informazzjoni dwar ir-rendiment tiegħu, b’mod partikolari f’avveniment ta’ pressjoni, biex b’hekk l-istituzzjonijiet ta’ kreditu jiġu esposti għal riskji moħbija, bħal għafsa fil-likwidità u l-finanzjament u riskji legali jew għar-reputazzjoni; (f) “strument finanzjarju mhux assigurat li qisu depożitu” tfisser strument finanzjarju li jista’ jixbah depożitu, iżda li jinvolvi riskji differenti minn dawk ta’ depożitu, peress li dan l-istrument finanzjarju mhuwiex kopert minn skema ta’ garanzija għal depożiti; (g) “depożitu” tfisser depożitu kif iddefinit fl-Artikolu 1(1) tad-Direttiva 94/19/KE (9); (h) “struttura ta’ finanzjament sostenibbli” tfisser struttura ta’ finanzjament li tista’ tiġi perpetwata mingħajr intervent pubbliku u li fir-rigward tagħha l-ispiża ta’ finanzjament ma taffettwax il-vijabbiltà tal-istituzzjoni.

2. L-Anness jifforma parti integrali minn din ir-Rakkomandazzjoni. F’każ ta’ kunflitt bejn it-test ewlieni u l-Anness, jipprevali t-test ewlieni.

2. Kriterji għall-implimentazzjoni

1. Il-kriterji li ġejjin japplikaw għall-implimentazzjoni ta’ din ir-Rakkomandazzjoni: (a) din ir-Rakkomandazzjoni tkopri biss il-finanzjament ta’ istituzzjonijiet ta’ kreditu; (b) l-arbitraġġ regolatorju għandu jiġi evitat; (c) għandha tingħata importanza lill-prinċipju ta’ proporzjonalità fl-implimentazzjoni, b’referenza għas-sinifikat sistemiku partikolari tar-riskji ta’ finanzjament u tal-irbit fi ħdan kull sistema bankarja u waqt li jittieħdu f’kunsiderazzjoni l-objettiv u l-kontenut ta’ kull rakkomandazzjoni; (d) kriterji speċifiċi għall-konformità mar-rakkomandazzjonijiet A sa E huma stipulati fl-Anness.

2. Id-destinatarji huma mitluba li jirrapportaw lill-BERS u lill-Kunsill dwar l-azzjonijiet imwettqa b’risposta għal din ir-Rakkomandazzjoni, jew biex jiġġustifikaw b’mod adegwat kull nuqqas ta’ azzjoni. Ir-rapporti għandhom jinkludu ta’ mill-inqas: (a) informazzjoni dwar is-sustanza u l-iskeda ta’ żmien tal-azzjonijiet imwettqa; (b) valutazzjoni tal-funzjonament tal-azzjonijiet imwettqa f’termini tal-objettivi ta’ din ir-Rakkomandazzjoni; (c) ġustifikazzjoni dettaljata ta’ kull nuqqas ta’ azzjoni jew devjazzjoni minn din ir-Rakkomandazzjoni, inkluż kwalunkwe dewmien.

3. Skeda ta’ żmien għall-azzjoni ta’ segwitu

Id-destinatarji huma mitluba li jirrapportaw lill-BERS u lill-Kunsill dwar l-azzjonijiet meħuda b’risposta għal din ir-Rakkomandazzjoni, jew li jiġġustifikaw b’mod adegwat kwalunkwe nuqqas ta’ azzjoni, b’mod konformi mal-iskedi ta’ żmien stipulati hawn isfel.

1. Rakkomandazzjoni A — L-awtoritajiet superviżorji nazzjonali b’responsabbiltà għas-superviżjoni bankarja, l-awtoritajiet superviżorji nazzjonali u awtoritajiet oħrajn b’mandat makroprudenzjali, u l-ABE huma mitluba li jirrapportaw skont din l-iskeda ta’ żmien: (a) sat-30 ta’ Ġunju 2014, l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jippreżentaw lill-BERS rapport interim li fih ikun hemm l-ewwel valutazzjoni tar-riżultat tal-implimentazzjoni tar-rakkomandazzjonijiet A(1) u (2); (b) sal-31 ta’ Jannar 2015, l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jippreżentaw rapport finali dwar ir-rakkomandazzjonijiet A(1) u (2) lill-BERS u lill-Kunsill; (c) sat-30 ta’ Ġunju 2014, l-awtoritajiet superviżorji nazzjonali u awtoritajiet oħrajn b’mandat makroprudenzjali huma mitluba li jippreżentaw lill-BERS rapport interim li fih ikun hemm l-ewwel valutazzjoni tar-riżultat tal-implimentazzjoni tar-rakkomandazzjoni A(3); (d) sal-31 ta’ Marzu 2015, l-awtoritajiet superviżorji nazzjonali u awtoritajiet oħrajn b’mandat makroprudenzjali huma mitluba li jippreżentaw rapport finali dwar l-implimentazzjoni tar-rakkomandazzjoni A(3) lill-BERS u lill-Kunsill; (e) sal-31 ta’ Diċembru 2013, l-ABE hija mitluba li tippreżenta l-linji gwida msemmija fir-rakkomandazzjoni A(4) lill-BERS u lill-Kunsill; (f) sat-30 ta’ Settembru 2014, l-ABE hija mitluba li tippreżenta lill-BERS rapport interim li fih ikun hemm l-ewwel valutazzjoni tar-riżultat tal-implimentazzjoni tar-rakkomandazzjonijiet A(5); (g) sal-31 ta’ Marzu 2015: l-ABE hija mitluba li tippreżenta rapport finali dwar l-implimentazzjoni tar-rakkomandazzjoni A(5) lill-BERS u lill-Kunsill.

2. Rakkomandazzjoni B — sat-30 ta’ Ġunju 2014, l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jirrapportaw lill-BERS u lill-Kunsill dwar l-azzjonijiet meħuda b’risposta għal din ir-Rakkomandazzjoni.

3. Rakkomandazzjoni C — l-ABE u l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jirrapportaw skont din l-iskeda ta’ żmien: (a) sal-31 ta’ Diċembru 2013, l-ABE hija mitluba li tippreżenta lill-BERS u lill-Kunsill il-linji gwida msemmija fir-rakkomandazzjoni C(3) u rapport interim li fih ikun hemm proposta dwar kif beħsiebha twettaq ir-rakkomandazzjoni C(4); (b) sat-30 ta’ Settembru 2014, l-ABE hija mitluba li tippreżenta lill-BERS l-ewwel rapport ta’ monitoraġġ dwar l-irbit ta’ assi għall-finijiet ta’ rakkomandazzjoni C(4); (c) sal-31 ta’ Diċembru 2015, l-ABE hija mitluba li tippreżenta lill-BERS u lill-Kunsill rapport ta’ monitoraġġ finali dwar l-irbit ta’ assi għall-finijiet ta’ rakkomandazzjoni Ċ(4); (d) sat-30 ta’ Ġunju 2014, l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jippreżentaw lill-BERS l-ewwel rapport ta’ monitoraġġ dwar l-azzjonijiet meħuda b’risposta għar-rakkomandazzjoniet Ċ(1) u (2); (e) sat-30 ta’ Settembru 2015, l-awtoritajiet superviżorji nazzjonali b’responsabbiltà għas-superviżjoni bankarja huma mitluba li jippreżentaw lill-BERS u lill-Kunsill rapport ta’ monitoraġġ finali dwar l-azzjonijiet meħuda b’risposta għar-rakkomandazzjonijiet Ċ(1) u (2).

4. Rakkomandazzjoni D — l-ABE hija mitluba tirrapporta skont l-iskadenza ta’ żmien li ġejja: (a) sal-31 ta’ Diċembru 2013, l-ABE hija mitluba tagħti l-linji gwida lill-BERS u lill-Kunsill; (b) sat-30 ta’ Ġunju 2015, l-ABE hija mitluba tagħti lill-BERS u lill-Kunsill rapport addizzjonali dwar l-implimentazzjoni ta’ rakkomandazzjoni D(1)(a)(ii).

5. Rakkomandazzjoni E — l-ABE u l-awtoritajiet superviżorji nazzjonali huma mitluba li jirrapportaw skont din l-iskeda ta’ żmien: (a) sal-31 ta’ Diċembru 2013, l-awtoritajiet superviżorji nazzjonali huma mitluba li jirrapportaw lill-BERS u lill-Kunsill dwar l-azzjonijiet meħuda b’risposta għal Rakkomandazzjoni E(1); (b) sal-31 ta’ Diċembru 2013, l-ABE hija mitluba li tippreżenta lill-BERS rapport interim li jistabbilixxi l-prinċipji tal-aħjar prattika fir-rigward ta’ bonds koperti li tkun identifikat flimkien mal-awtoritajiet superviżorji nazzjonali, u valutazzjoni tal-eżistenza ta’ strumenti finanzjarji oħrajn li jiġġeneraw irbit li fir-rigward tagħhom ikun meħtieġ li jiġu identifikati l-aħjar prattiki; (c) sal-31 ta’ Diċembru 2014, l-ABE hija mitluba li tippreżenta lill-BERS rapport interim li jistabbilixxi l-prinċipji tal-aħjar prattika fir-rigward ta’ strumenti finanzjarji oħrajn li jiġġeneraw irbit, jekk dawn kienu identifikati fir-rapport interim imsemmi fil-paragrafu (b) ta’ din l-iskeda ta’ dati; (d) sal-31 ta’ Diċembru 2015, l-ABE hija mitluba li tippreżenta rapport finali lill-BERS u lill-Kunsill li fih ikun hemm valutazzjoni tal-funzjonament tal-qafas għal bonds koperti taħt il-prinċipji tal-aħjar prattiki u l-opinjoni tagħha dwar azzjoni ulterjuri rakkomandata jekk din titqies li hija mixtieqa; (e) sal-31 ta’ Diċembru 2016, l-ABE hija mitluba li tippreżenta rapport finali lill-BERS u lill-Kunsill li fih ikun hemm valutazzjoni tal-funzjonament tal-qafas għall-istrumenti finanzjarji l-oħrajn li jiġġeneraw irbit taħt il-prinċipji tal-aħjar prattiki, jekk dawn ikunu identifikati fir-rapport interim li għandu jiġi ppreżentat taħt il-paragrafu (b) ta’ din l-iskeda ta’ dati, u l-opinjoni tagħha dwar azzjoni ulterjuri rakkomandata jekk din titqies li hija mixtieqa.

4. Monitoraġġ u valutazzjoni

1. Is-Segretarjat tal-BERS: (a) jassisti lid-destinatarji inkluż billi jiffaċilita rapportaġġ koordinat, bili jipprovdi mudelli relevanti u billi jipprovdi dettalji fejn meħtieġ dwar il-proċeduri u l-iskeda ta’ żmien għall-azzjoni ta’ segwitu; (b) jivverifika l-azzjoni ta’ segwitu mid-destinatarji, inkluż billi jassistihom meta jkun mitlub, u jirrapporta dwar l-azzjoni ta’ segwitu lill-Bord Ġenerali permezz tal-Kumitat ta’ Tmexxija.

2. Il-Bord Ġenerali jivvaluta l-azzjonijiet u l-ġustifikazzjonijiet irrapportati mid-destinatarji u, fejn xieraq, jiddeċiedi jekk din ir-Rakkomandazzjoni ġietx segwita u jekk id-destinatarji naqsux milli jiġġustifikaw b’mod adegwat in-nuqqas ta’ azzjoni min-naħa tagħhom.

Magħmul fi Frankfurt am Main, l-20 ta’ Diċembru 2012. Il-President tal-BERS Mario DRAGHI

(1) ĠU L 331, 15.12.2010, p. 1.

(2) ĠU C 58, 24.2.2011, p. 4.

(3) EBA Recommendation on the creation and supervisory oversight of temporary capital buffers to restore market confidence. (EBA/REC/2011/1). Disponibbli biss bl-Ingliż.

(4) Proposta għal Direttiva tal-Parlament Ewropew u tal-Kunsill dwar l-aċċess għall-attività ta’ istituzzjonijiet ta’ kreditu u s-superviżjoni prudenzjali ta’ istituzzjonijiet ta’ kreditu u ditti ta’ investiment u li temenda d-Direttiva 2002/87/KE tal-Parlament Ewropew u tal-Kunsill dwar is-superviżjoni supplementari ta' istituzzjonijiet ta' kreditu dwar impriżi ta' assigurazzjoni u ditti tal-investiment f'konglomerat finanzjarju (COM(2011) 453 final), u proposta għal regolament tal-Parlament Ewropew u tal-Kunsill dwar rekwiżiti prudenzjali għal istituzzjonijiet ta’ kreditu u ditti ta’ investiment (COM(2011) 452 finali).

(5) Proposta għal Direttiva tal-Parlament Ewropew u tal-Kunsill li tistabbilixxi qafas għall-irkupru u r-riżoluzzjoni ta’ istiuzzjonijiet ta’ kreditu u ditti ta’ investiment u li temenda d-Direttivi tal-Kunsill 77/91/KEE u 82/891/KE, Direttivi 2001/24/KE, 2002/47/KE, 2004/25/KE, 2005/56/KE, 2007/36/KE u 2011/35/KE u r-Regolament (UE) Nru 1093/2010 (COM(2012) 280/3).

(6) Fl-Ewropa dawn l-istandards huma adottati permezz tar-Regolament tal-Kummissjoni (KE) Nru 1126/2008 tat-3 ta’ Novembru 2008 li jadotta ċerti standards internazzjonali dwar il-kontabbilta' skont ir-Regolament (KE) Nru 1606/2002 tal-Parlament Ewropew u tal-Kunsill, ĠU L 320, 29.11.2008, p. 1.

(7) Proposta għal Regolament tal-Kunsill li jassenja kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (COM(2012) 511 finali).

(8) ĠU L 177, 30.6.2006, p. 1.

(9) ĠU L 135, 31.5.1994, p. 5.